2.  ลักษณะการประกอบธุรกิจ

    1.  ประวัติความเป็นมา และการเปลี่ยนแปลงที่สำคัญ

  บริษัท ไทยเกรียง กรุ๊ป จำกัด (มหาชน) (“บริษัท”) จดทะเบียนเป็นบริษัท จำกัด เมื่อวันที่ 19
  สิงหาคม 2503 เพื่อดำเนินธุรกิจเกี่ยวกับสิ่งทอ โดยกลุ่มผู้ก่อตั้งได้แก่ กลุ่มตระกูลติรชัยมงคล
  ตระกูลธัญญะวุฒิ และตระกูลโอภาสวงศ์

  เมื่อวันที่ 10 สิงหาคม 2535
  หุ้นสามัญของบริษัทได้เข้าเป็นหลักทรัพย์จดทะเบียนในตลาดหลัก-ทรัพย์ฯ
  และได้แปรสภาพเป็นบริษัทมหาชนในปี 2537

  ในกลางปี 2537 บริษัทได้รับคำเสนอซื้อหุ้นจากผู้ซื้อกลุ่มใหม่คือ Tianjin Da Zhonghua
  Rubber Plant และนางสาวจารุนันท์ รุจนรงค์
  โดยกลุ่มผู้ถือหุ้นใหญ่ได้ขายหุ้นให้แก่กลุ่มผู้ซื้อดังกล่าว
  ซึ่งทำให้บริษัทมีการเปลี่ยนแปลงโครงสร้างผู้ถือหุ้นและคณะกรรมการ

  ในปี 2541 บริษัทได้รับแจ้งจากตลาดหลักทรัพย์ฯ
  เรื่องการเข้าเกณฑ์อาจถูกเพิกถอนจากการเป็นหลักทรัพย์จดทะเบียนในตลาดหลักทรัพย์ฯ
  และตลาดหลักทรัพย์ฯ มีคำสั่งเปลี่ยนหมวดการการซื้อขายหุ้นสามัญของบริษัทจากหมวดสิ่งทอ
  เป็นหมวดบริษัทจดทะเบียนที่อยู่ระหว่างแก้ไขดำเนินการ (REHABCO)

เมื่อวันที่ 15 กันยายน 2542 บริษัทได้รับแจ้งการเปลี่ยนแปลงโครงสร้างผู้ถือหุ้น
กล่าวคือเดิมผู้ถือหุ้นรายใหญ่ของบริษัท คือ Tianjin Da Zhonghua Rubber Plant
และนางสาวจารุนันท์ รุจนรงค์ ถือหุ้นรวมเป็นจำนวน 92.17%
ของหุ้นที่จำหน่ายได้ทั้งหมดของบริษัทคือ 70 ล้านหุ้น ซึ่งหุ้นดังกล่าว บริษัท
บริหารสินทรัพย์กรุงเทพพาณิชย์ จำกัด บังคับจำนำหุ้น โดยการนำออกขายทอดตลาด
ซึ่งเป็นการขายนอกตลาดหลักทรัพย์ฯ ผลจากการขายทอดตลาด นายสว่าง ตั้งนิสัยตรง
เป็นผู้ชนะประมูล ซึ่งต่อมา นายสว่าง ตั้งนิสัยตรง
ได้ขายหุ้นทั้งหมดที่ได้จากการประมูลมาให้บุคคลอื่น

ในปี 2543 ได้เกิดเหตุสหภาพแรงงานประท้วงให้บริษัทขึ้นค่าแรงและจ่ายโบนัส
และเกิดเหตุเพลิงไหม้โรงงานผลิตเส้นด้ายของบริษัท
หลังจากนั้นบริษัทได้ลงนามในสัญญาปรับโครงสร้างหนี้กับ ธ.กรุงเทพ
ซึ่งต่อมาบริษัทได้ทำการเพิ่มทุนให้ผู้ถือหุ้นเดิม และแปลงหนี้เป็นทุนให้แก่ ธ.กรุงเทพ อีก 2 ครั้ง
และได้ชำระหนี้ก่อนกำหนดในปลายปี 2546

เมื่อวันที่ 5 กุมภาพันธ์ 2546
บริษัทได้รับอนุมัติแผนดำเนินการเพื่อแก้ไขเหตุที่หุ้นสามัญของบริษัทอาจถูกเพิกถอนจากการเป็นหลักทรัพย์จดทะเบียนจากที่ประชุมผู้ถือหุ้น
และได้นำส่งแผนดังกล่าวต่อตลาดหลักทรัพย์ฯ ต่อมาเมื่อวันที่ 2 เมษายน 2546 ตลาดหลักทรัพย์ฯ
ได้อนุมัติให้หุ้นสามัญของบริษัท เปิดทำการซื้อขายในหมวด REHABCO อีกครั้ง

เมื่อวันที่ 15 พฤศจิกายน 2548 ตลาดหลักทรัพย์ฯได้สั่งห้ามการซื้อขายหุ้นของบริษัท
จนกว่าบริษัทจะพ้นเหตุเพิกถอนและย้ายกลับหมวดปกติได้
เนื่องจากบริษัทไม่สามารถทำกำไรสุทธิจากการดำเนินกิจการของบริษัทตั้งแต่ปี 2546
และมีผลขาดทุนสุทธิสำหรับไตรมาสสิ้นสุดวันที่ 30 กันยายน 2548

2.2 ภาพรวมการประกอบธุรกิจของกลุ่มบริษัท

โครงสร้างสิ่งทอของไทยในปัจจุบันมีลักษณะครบวงจร คือมีการผลิตตั้งแต่สินค้าขั้นต้นได้แก่
การผลิตใย สินค้าขั้นกลางได้แก่ เส้นด้ายจากการปั่น ผ้าทอดิบ ผ้าถักดิบ ตลอดจนผ้าที่ผ่านการฟอก
ย้อมพิมพ์ และแต่งสำเร็จ สินค้าขั้นปลายได้แก่ ผลิตภัณฑ์เครื่องนุ่งห่ม รองเท้า
เสื้อผ้าสำเร็จรูปและอื่นๆ

-   อุตสาหกรรมขั้นต้นหรือต้นน้ำ ประกอบด้วยการผลิตใยธรรมชาติ (Cotton Fiber)
    และใยสังเคราะห์ (Manmade Fiber)
    โดยการผลิตใยสังเคราะห์จะใช้เงินลงทุนและเทคโนโลยีระดับสูงโดยจะใช้แรงงานไม่มากนัก

-   อุตสาหกรรมขั้นกลางหรือกลางน้ำ ประกอบด้วยการปั่นเส้นด้าย การแต่งเส้นด้าย การทอผ้า
    การถักผ้า การฟอกย้อม และการแต่งพิมพ์ผ้าสำเร็จ
    การผลิตขั้นกลางนี้สามารถเลือกใช้เทคโนโลยีในระดับสูง
    หรือใช้เทคโนโลยีระดับกลางและเน้นการใช้แรงงานก็ได้

-   อุตสาหกรรมขั้นปลายหรือปลายน้ำ ประกอบด้วยการผลิตเครื่องนุ่งห่ม รองเท้า
    และเสื้อผ้าสำเร็จรูป ซึ่งเป็นขั้นตอนสุดท้ายของอุตสาหกรรมสิ่งทอ
    โดยเน้นการใช้แรงงานในการผลิตสูง

ทั้งนี้ บริษัทดำเนินธุรกิจหลักในการผลิตเส้นด้ายและผ้าทอดิบ
ซึ่งนับเป็นอุตสาหกรรมกลางน้ำสำหรับอุตสาหกรรมสิ่งทอ
โดยทำการผลิตเส้นด้ายและผ้าทอดิบจากวัตถุดิบทั้งที่เป็นใยธรรมชาติ ใยสังเคราะห์ และเส้นใยผสม
ทั้งนี้ขึ้นอยู่กับความต้องการของลูกค้า โดยทำการจำหน่ายทั้งในและต่างประเทศ
บริษัทมีนโยบายเข้าสู่อุตสาหกรรมปลายน้ำ บริษัทได้จัดตั้งแผนกการ์เม้นท์ในต้นปี 2548

ปัจจุบัน บริษัทมีบริษัทย่อย 2 แห่ง ได้แก่

1.  TDT (BVI) Company Limited จดทะเบียนจัดตั้งใน British Virgin Island
    เมื่อวันที่ 25 สิงหาคม 2543 ด้วยทุนจดทะเบียน USD 200,000
    โดยมีวัตถุประสงค์เพื่อเป็นบริษัทเพื่อการลงทุน เป็นตัวแทนจำหน่ายในต่างประเทศ
    และจัดหาวัตถุดิบในการผลิตในต่างประเทศให้แก่บริษัท

2.  TDT (HK) Limited จดทะเบียนจัดตั้งขึ้นเมื่อวันที่ 22 กันยายน 2543 ด้วยทุนจดทะเบียน
    HKD 1,000,000
    โดยมีวัตถุประสงค์เพื่อเป็นตัวแทนจำหน่ายและส่งเสริมการขายในประเทศฮ่องกงและภูมิภาคเอเชีย
    โดยมีรายได้หลักจากค่านายหน้าในการเก็บเงินจากลูกหนี้ของบริษัท

อย่างไรก็ตาม จากการที่บริษัทประสบปัญหาทางด้านการเงิน
และพบว่าเกิดการทุจริตในการจำหน่ายสินค้าของพนักงานของ TDT (HK) Limited
ประกอบกับนโยบายการจัดตั้งบริษัทย่อยในต่างประเทศเพื่อเป็นตัวแทนจำหน่ายและส่งเสริมการขายในต่างประเทศ
ไม่ประสบความสำเร็จตามที่ได้คาดไว้ อีกทั้งเพื่อเป็นการลดต้นทุนในการดำเนินงาน ดังนั้น
บริษัทจึงหยุดการดำเนินธุรกิจในบริษัทย่อยทั้งสองลงชั่วคราว โดยบริษัทได้หยุดธุรกรรมใดๆ
ของบริษัทย่อยทั้งสองตั้งแต่วันที่ 30 กันยายน 2545 เป็นต้นมา อย่างไรก็ตาม
ผู้บริหารของบริษัทคาดว่าจะพิจารณานโยบายการดำเนินธุรกิจของบริษัทย่อยอีกครั้งหลังจากที่บริษัทมีผลประกอบการดีขึ้น

โครงสร้างรายได้

รายได้หลักของบริษัทมาจากการขายเส้นด้าย ผ้าทอดิบ และการ์เม้นท์ (ผ้าปูโต๊ะ ผ้าปูเตียง
เสื้อผ้าสำเร็จรูป และอื่นๆ) อันเป็นผลผลิตหลักของบริษัท ส่วนรายได้อื่นๆ
มาจากการขายเศษวัสดุเหลือใช้ ได้แก่ เศษฝ้าย เศษด้าย เศษวัสดุ
และของเสียจากขบวนการผลิตของบริษัท โดยรายได้จากการขายสามารถแยกประเภทได้ดังนี้

  ----------------------------------- --------- --------- -------- --------- -------- ---------
  มูลค่าจำหน่ายแยกตามผลิตภัณฑ์              2548                2547               2546     

                                      ล้านบาท    %         ล้านบาท   %         ล้านบาท   %

  มูลค่าการจำหน่ายในประเทศ                                                                

  ด้าย                                 75.49     13.83%    225.00   23.94%    87.60    10.50%

  ผ้า                                  131.26    24.05%    236.92   25.21%    261.91   31.39%

  การเม้นท์                             3.01      0.55%     0.00     0.00%     0.00     0.00%

  ฝ้าย                                 0.00      0.00%     0.00     0.00%     22.32    2.67%

  เคมีภัณฑ์                              0.00      0.00%     0.00     0.00%     22.59    2.71%

  รวม                                 209.76    49.82%    461.92   49.14%    394.42   47.27%

  มูลค่าการจำหน่ายต่างประเทศ                                                               

  ด้าย                                 17.58     3.22%     31.41    3.34%     11.61    1.39%

  ผ้า                                  318.5     58.35%    446.6    47.51%    428.38   51.34%

  รวม                                 336.08    61.57%    478.01   50.86%    439.99   52.73%

  มูลค่าการจำหน่ายในประเทศและต่างประเทศ                                                    

  ด้าย                                 93.07     17.05%    256.41   27.28%    99.21    11.89%

  ผ้า                                  449.76    82.40%    683.52   72.72%    690.29   82.73%

  การเม้นท์                             3.01      0.55%     0.00     0.00%     0.00     0.00%

  ฝ้าย                                 0.00      0.00%     0.00     0.00%     22.32    2.67%

  เคมีภัณฑ์                              0.00      0.00%     0.00     0.00%     22.59    2.71%

  รวม                                 545.84    100.00%   939.93   100.00%   834.41   100.00%

  อัตราเพิ่ม (ลด) ของมูลค่า                -394.09   -41.93%   105.52   12.65%    190.56   29.60%
  ----------------------------------- --------- --------- -------- --------- -------- ---------

 เป้าหมายในการดำเนินธุรกิจ

อย่างไรก็ดี บริษัทได้หยุดการผลิตสิ่งทอ ยกเว้นในส่วนของแผนกการ์เม้นท์
เนื่องจากที่ผ่านมาบริษัทไม่สามารถ ทำกำไรจากธุรกิจสิ่งทอได้
และเนื่องจากบริษัทยังมีสินค้าประเภทผ้าฟอกและผ้าสีจำนวนมาก เมื่อปลายปี 2548
บริษัทจึงมีแผนกการ์เม้นท์ไว้เพื่อนำผ้าดังกล่าวมาผลิตเป็นผ้าปูโต๊ะ ผ้าเช็ดปาก ผ้าปูเตียง ยูนิฟอร์ม
(เสื้อผ้าสำเร็จรูป) และอื่นๆ เพื่อเป็นการเพิ่มมูลค่าในตัวสินค้าสำหรับการจำหน่ายต่อไป

เพื่อลดการขาดทุนจากการผลิต บริษัทได้เปลี่ยนธุรกิจจากเดิมสิ่งทอเป็นธุรกิจอสังหาริมทรัพย์
โดยบริษัทได้พิจารณาถึงทรัพย์สินและพนักงานของบริษัท
ซึ่งบริษัทคาดว่าจะสามารถมีผลประกอบการที่ดีขึ้น และมีผลกำไรได้ในอนาคต

โดยผู้บริหารของบริษัทยังมีการกำหนดเป้าหมายในการดำเนินธุรกิจทั้งในระยะสั้น
และระยะยาวที่สำคัญไว้ดังนี้

เป้าหมายระยะสั้น (ภายในปี 2549)

1)  เนื่องจากบริษัทยังมีสินค้าประเภทผ้าฟอกและผ้าสีจำนวนมาก ณ สิ้น ปี 2548
    บริษัทจะคงเหลือแผนกการ์เม้นท์ ไว้เพื่อผลิตและจำหน่ายสินค้าสำเร็จรูปเช่นผ้าปูโต๊ะ
    ผ้าเช็ดหน้า ผ้าปูเตียง เสื้อผ้าสำเร็จรูปและอื่นๆ เป็นการเพิ่มมูลค่าให้กับสินค้าของปริษัท

2)  เพื่อใช้เป็นเงินทุนหมุนเวียน บริษัทจะจำหน่ายสินค้าสำเร็จรูปอื่นที่ยังคงเหลือในคลังสินค้า
    เช่นด้ายดิบและผ้าดิบ พร้อมกับจำหน่ายเครื่องจักร อุปกรณ์ และอะไหล่ต่างๆ ที่ไม่ได้ใช้แล้ว
    เครื่องจักรและอุปกรณ์ส่วนใหญ่ดังกล่าว ได้ตัดค่าเสื่อมแล้ว
    บริษัทคาดว่าจะสามารถจำหน่ายได้กำไร

3)  ปรับพื้นที่ในส่วนของโรงงานและโกดังที่ไม่ได้ใช้ ให้เป็นที่เช่าระยะสั้น
    เพื่อใช้เป็นเงินทุนหมุนเวียนและเพื่อใช้ประโยชน์เต็มที่จากที่ดินของบริษัท

4)  เจรจาปรับโครงสร้างหนี้ที่บริษัทมีอยู่กับธนาคาร 2 แห่งคือ
    ธนาคารเพื่อการส่งออกและนำเข้าแห่งประเทศไทย และบมจ. ธนาคารกรุงไทย
    เพื่อขอลดอัตราดอกเบี้ยและหนี้ค้างชำระ

5)  สรรหาพันธมิตร และหรือผู้ร่วมทุน และหรือสถาบันการเงิน
    เพื่อมาชำระหนี้หรือปรับโครงสร้างหนี้ที่บริษัทมีอยู่กับธนาคาร 2 แห่งดังกล่าวข้างต้น

  เป้าหมายระยะยาว (ภายหลังปี 2549)

1)  สร้างฐานะการเงินของบริษัทให้แข็งแกร่ง ลดสัดส่วนหนี้สินต่อทุน
    และดำเนินการโดยให้มีผลกำไรสุทธิจากการดำเนินงานจากธุรกิจใหม่ คือพัฒนาอสังหาริมทรัพย์
    เพื่อที่จะสามารถสร้างมูลค่าของหุ้นสามัญในตลาดหลักทรัพย์ฯ
    รวมถึงการที่บริษัทสามารถจ่ายเงินปันผลให้แก่ผู้ถือหุ้นได้